"สืบสานทฤษฎีใหม่ ทำเกษตรผสมผสาน" วิถีพอเพียงชาวทุ่งยามู จังหวัดยะลา
ครอบครัวขุนภักดี นำศาสตร์พระราชา "เกษตรทฤษฎีใหม่ และเกษตรผสมผสาน" ปรับใช้ในชีวิตประจำวัน พลิกฟื้นที่นาร้างว่างเปล่า หันมาปลูกพืชผักขายเป็นรายเสริมหลังทำสวนยาง ตามรอยวิถีพอเพียง          ครอบครัวขุนภักดี บ้านทุ่งยามู หมู่ที่ 4 ตำบลยุโป อำเภอเมือง จังหวัดยะลา ได้ยึดศาสตร์พระราชา ในหลวงรัชกาลที่ 9 นำแนวทางทฤษฎีใหม่ และเศรษฐกิจพอเพียง มาปรับใช้ในชีวิตประจำวัน ด้วยการปรับเนื้อที่ 3 ไร่ ซึ่งเป็นพื้นที่นาร้าง ว่างเปล่า ไม่ได้ใช้ประโยชน์ หันมาปลูกพืชผักสวนครัวปลอดสารพิษ ผสมผสาน เลี้ยงปลา เป็ด ไก่ ไว้รับประทานในครอบครัว เหลือจากรับประทานก็จะเก็บผลผลิตนำไปขายเพื่อเป็นรายได้เสริม จากจุดเริ่มต้น 4 ปี ใช้ชีวิตตามวิถีพอเพียง จนถึงปัจจุบันมีเงินเหลือเก็บจากการขายพืชผัก ก็ขยายต่อเติมบ้าน ถมดิน เพิ่มพื้นที่ปลูกพืชผัก          นายโสภณ ขุนภักดี วัย 72 ปี ได้เล่าให้ฟังว่า ตนเองกับภรรยามีสวนยางประมาณ 12 ไร่ พอหลังเกษียณอายุราชการก็ได้มากรีดยางอย่างเดียว ประกอบกับมีพื้นที่ที่เป็นทุ่งนาอยู่ประมาณ 3 ไร่ พอเสร็จจากการกรีดยางก็ไม่รู้จะทำอะไร ก็เลยมาหันมาปรับที่นานำดินมาถม ปลูกหญ้าแฝก ปลูกพืชผักสวนครัว เช่น พริก มะเขือ ผักคะน้า ผักกาด ปลูกเพียงเล็ก ๆ น้อย ๆ เนื่องจากข้างหลังทำอะไรไม่ได้ น้ำท่วม เพื่อไว้รับประทานในครอบครัว พอกินไม่หมด มีคนมาขอซื้อ เห็นว่าขายได้ ก็เลยเริ่มลงทุนถมดินปรับพื้นที่เพิ่ม โดยมีพัฒนาที่ดินเข้ามาส่งเสริมการปลูกหญ้าแฝก ทำคัน ขุดร่องกันดินพังทลายให้          นอกจากนี้ก็ยังได้เข้าร่วมโครงการ "1 ไร่ 1 แสน" ทางโครงการฯ ก็ได้มาขุดร่อง ให้พันธุ์พืช กล้วย มะพร้าว พันธุ์ผัก พันธุ์ พันธุ์ปลา เป็ด ไก่หลาย ๆ อย่าง รวมทั้งมีหน่วยงานต่าง ๆ ได้เข้ามาสอน มาแนะนำ การปลูกพืชที่เหมาะสมกับสภาพพื้นดิน รวมทั้งการทำปุ๋ยให้ครบวงจร สำหรับไม้ยืนต้นที่นี่จะปลูกไม่ได้เลย ดินเป็นทุ่งนา และเป็นดินถม ส่วนนาข้าวซึ่งปลูกในปีแรก ก็ทำไม่ได้ผล มีปัญหาหนูกิน นกกิน ก็เลยได้หันมาปลูกพืชผักสวนครัว เลี้ยงปลาสวายในร่อง เลี้ยงเป็ด ไก่ นับตั้งแต่ปี 2559 จนถึงปัจจุบัน พืชผักสมุนไพร พืชผักสวนครัว มีทุกชนิด ถึง 72 อย่าง ปลูกอย่างละเล็ก ละน้อย 4-5 ต้น ทั้งพริกขี้หนูสวน ข้าวโพด ตะไคร้ ขมิ้น บวบ สัปปะรด มะระขี้นก กล้วย มะพร้าว มะม่วงพิมพานต์ มะนาว ลูกเนียงนก ชมวง ถั่วพู ผักหวาน โหระพา ถั่วฝักยาว ดอกอัญชัน ฯลฯ ซึ่งทั้งหมดจะเป็นผักปลอดสารพิษ ใช้ปุ๋ยที่หมักเอง ทำเอง          สำหรับการดำเนินชีวิตของตนเอง ก็ได้ยึดถือตามศาสตร์พระราชา ของในหลวงรัชกาลที่ 9 เศรษฐกิจพอเพียง พร้อมทั้งนำแนวทางเกษตรทฤษฎีใหม่ มาใช้จนถึง ณ วันนี้ ซึ่งผู้ที่จะทำตรงนี้ได้ก็ต้องมีใจรักด้วย เพราะพืชผักต้องดูแลอยู่ตลอด 3 เดือน กว่าจะได้ผล ปลูกผัก ใช้ทุนน้อย แต่ใช้แรงมากหน่อย พอขายได้ ขายเป็น ได้ประโยชน์ ก็มีกำลังใจขึ้นมา ผักก็ได้กิน ปลอดภัย ไม่ใช้สารเคมี ซึ่งทางหน่วยงานราชการก็ได้รณรงค์ให้ทำเองได้ ลงทุนก็ไม่มากด้วย          ด้านนางเพ็ญแข ขุนภักดีฯ บอกว่า ตามปกติรายได้หลักก็จะมาจากการกรีดยาง ส่วนการปลูกพืชผักสวนครัวจะเป็นรายได้เสริม โดยแต่ละเดือนจะมีรายได้จากการขายพืชผัก ที่ในชุมชน ตลาด ประมาณ 4,500 บาท ก็จะเก็บเงินที่ได้รับส่วนนี้ไว้ถมดิน ขยายพื้นที่เพาะปลูก และต่อเติมบ้าน ซึ่งนอกจากการดำเนินชีวิตแบบพอเพียงตามรอยเบื้องพระยุคลบาท ในหลวงรัชกาลที่ 9 แล้ว ความเป็นอยู่ดีขึ้น ร่างกายก็ดีขึ้นด้วย ได้ออกกำลังกาย กินผักปลอดสารพิษ ขายให้กับผู้บริโภค ได้รับประทานอย่างปลอดภัย#ศาสตร์พระราชา #เกษตรทฤษฎีใหม่ และเกษตรผสมผสาน #ดำเนินชีวิตแบบพอเพียงตามรอยเบื้องพระยุคลบาท #ปรับใช้ในชีวิตประจำวัน #สำนักข่าวกรมประชาสัมพันธ์ #NNT #ILOVETHAILAND